ከ17 አመት በታች ሴቶች ብሄራዊ ቡድን በሳምንቱ መጨረሻ ለአለም ዋንጫ ማጣርያ ዝግጅት ይጀምራል
 የ2016 የአለም ከ17 አመት በታች ሴቶች የአለም ዋንጫ ከሴፕቴምበር 30-ኦክቶበር 21 (ከመስከረም 2009 አጋማሽ እስከ ጥቅምት መጀመርያ) ድረስ በጆርዳን አስተናጋጅነት ይካሄዳል፡፡ ኢትዮጵያም በታርኳ ለመጀመርያ ጊዜ በማጣርያ ውድድሩ ላይ ዘንድሮ ትካፈላለች፡፡ከ17 አመት በታች ቡድኑ የኢትዮጵያ ከ20 አመት በታች ሴቶች ቡድንን ለአለም ዋንጫ ለማሳለፍ ከጫፍ ደርሰው በነበሩት አሰልጣኝ አስራት አባተ የሚመራ ሲሆን አሰልጣኙም በተለያዩ የሀገሪቱ ክፍሎች በመዘዋወር እና ከኢትዮጵያ ታዳጊዎች አካዳሚ ታዳጊዎን በመመልመል ላይ ይገኛሉ፡፡አሰልጣኝ አስራት ምልመላቸውን እንደጨረሱ በሳምንቱ መጨረሻ ዝግጅት እንደሚጀምሩ የሚጠበቅ ሲሆን ኢትዮጵያ የመጀመረያ ጨዋታዋን ከታህሳስ 29 እስከ ጥር 1 ባሉት ቀናት ውስጥ ከካሜሩን ጋር ታደርጋለች፡፡ኢትዮጵያ በማጣርያው በቀጥታ የመጀመርያ ዙር ውስጥ ከተካተቱትና ቅድመ ማጣርያ ከማያደርጉት 9 ሃገራት መካከል አንዷ መሆን ስትችል በማጣርያው በአጠቃላይ 15 ሃገራት ይሳተፋሉ፡፡ በማጣርያው እርስ በእርስ ተፋልመው የሚያልፉ 3 ሃገራትም አፍሪካን ወክለው በጆርዳኑ ከ17 አመት በታች ሴቶች አለም ዋንጫ ላይ ይሳተፋሉ፡፡